L-Arċisqof Pawlu Cremona qal li l-Knisja f’pajjiżna permezz tal-Caritas kienet pijuniera fil-ġlieda u fir-rijabilitazzjoni tal-persuni li kienu jieħdu d-droga. Fl-okkażjoni tal-Lejla ta’ Solidarjetà tal-Caritas Malta huwa qal li issa li ħarġet il- White Paper “Riforma tal-liġijiet dwar id-drogi tal-abbuż ” , il-Knisja trid tagħti sehemha fid-diskussjoni li bdiet u jrid ikun hemm ħafna kunsiderazzjonijiet u riċerka li ddawwalna. Huwa elenka għadd ta’ prinċipji li qal li għandhom jiġu mħarsin fosthom li d-droga hija ħażina mhux għax kienet illegali, iżda hi illegali għax għandha effetti ħżiena fuq dawk li jeħduha. Huwa qal ukoll li għandu jibqa’ jkun hemm inċentivi biex il-vittmi joħorġu minnha. Argumenta li l-periklu hu li għaliex il-kannabis mhux se twassal għall-Qorti, xi wħud jinsew l-effetti ħżiena li jibqa’ jkollha fuq min jeħodha. Semma li fl-Istati Uniti sar studju fuq il-kannabis u sabu li żdied l-użu tagħha minn mindu din saret legali u r-raġuni hi li qed jinsew l-effetti tagħha. L-Arċisqof sostna li waqt li jiġu aġevolati l-vittmi tad-droga, għandha tkompli u tiżdied il-ġlieda kontra t-traffikanti tad-droga għaliex xorta se jibqa’ suq għaliha. Huwa sostna wkoll li għandha tkomplu ssir kampanji fuq l-effetti tad-drogi kollha, anki fl-iskejjel. L-Arċisqof temm jgħid li l-esperjenza tal-Knisja f’dan il-qasam għalmithom li r-rijabilitazzjoni mid-droga hija proċess twil u ta’ tbatija. Għalhekk appella li d-diskussjoni ssir ukoll b’viżjoni fit-tul fejn ma ninsew qatt l-effetti ta’ kull tip ta’ droga. Qal li l-Knisja anki jekk jitbiddel ix-xenarju preżenti, tibqa’ żżomm il-persuna fiċ-ċentru tal-missjoni tagħha u għalhekk tibqa’ toffri s-servizzi tagħha f’dan il-qasam.